
Láncvégen funkcionalizált poliizobutilén előállítása

     A XX. század közepén az emberiség új korszaka, a polimer korszak kezdődött meg. A mindennapi életünk során használt, fából és fémből készült tárgyakat felváltották a polimerből (műanyagból) készült termékek. Mára a gyógyászat, az építőipar nélkülözhetetlen alapanyagává váltak a polimerek. A poliizobutilén (PIB) egyike azon anyagoknak, amit az ipar széleskörűen alkalmaz, mint pl. motorhajtóanyag, építőipari szigetelő, gumi, orvosi implantátum.
     Munkám során olyan iniciátort alkalmaztam izobutilén karbokationos polimerizációjában, amely segítségével kettős kötés építhető ki a PIB fejcsoportjában. Funkciós csoportok kialakításával megnövelhető a polimer gyakorlatban történő alkalmazhatósága. Különböző reakciókörülmények között vizsgáltam az 1-klór-3-metilbut-2-én iniciátor viselkedését, és tanulmányoztam Lewis-savak (TiCl4, BCl3), adalékanyagok (DMA, TMEDA, DtBP) és oldószerek (hexán:diklór-metán elegy vagy benzotrifluorid) együttes hatását.
     Műszeres vizsgálatok segítségével elemeztem a keletkező polimer szerkezetét. A gélpermeációs kromatográfiás (GPC) eredmények a poliizobutilén molekulatömegéről, polidiszperzitásáról nyújtottak információt, míg a mágneses magrezonancia spektroszkópia (1H-NMR) a poliizobutilén láncvégeinek szerkezetéről adott tájékoztatást. Az eredmények alapján megállapítható, hogy a polimerizáció az általam alkalmazott reakciókörülményekben 1-klór-3-metilbut-2-én iniciátorral kis iniciátorhatékonyság mellett valósul meg. TiCl4 koiniciátor és DtBP protoncsapda használata mellett sikerült fejcsoportbeli kettős kötést kialakítani, illetve β-proton elimináció lejátszódás hatására a növekvő láncvégeken is megjelent kettős kötés (1. ábra).
                               [image: ]
     1. ábra: Poliizobutilén előállítása 1-klór-3-metilbut-2-én iniciátorral, és a polimerizáció során                                                                     kialakuló láncvégi csoportok

